Alueiden komitean päätöslauselma aiheesta "Itävallan koalitiohallitus"

(2000/C 156/08)

ALUEIDEN KOMITEA, joka

ottaa huomioon Itävallassa 3. lokakuuta 1999 pidettyjen parlamenttivaalien tuloksen sekä ÖVP:n ja FPÖ:n välisen koalitiohallituksen muodostamisen 4. helmikuuta 2000,

ottaa huomioon neuvoston puheenjohtajamaan Portugalin 31. tammikuuta 2000 antaman julkilausuman,

ottaa huomioon komission 1. helmikuuta 2000 antaman julkilausuman,

ottaa huomioon Euroopan parlamentin 3. helmikuuta 2000 antaman päätöslauselman,

ottaa huomioon julkilausuman "Vastuu Itävallasta - tulevaisuus Euroopan sydämessä", jonka Itävallan molempien hallituspuolueiden puheenjohtajat allekirjoittivat 3. helmikuuta 2000,

ottaa huomioon komission puheenjohtajan Romano Prodin 7. helmikuuta 2000 lähettämän kirjeen Itävallan uudelle liittokanslerille,

ottaa huomioon, että FPÖ:n puheenjohtaja on Kärntenin osavaltion päämiehen ominaisuudessa ollut toukokuusta 1999 alueiden komitean jäsen,

A) katsoo, että Euroopan unionin perustamisen tarkoituksena oli luoda rauhaa, poliittista vakautta ja solidaarisuutta kansojen välille toisen maailmansodan jälkeen,

B) katsoo, että Euroopan unionista tehdyn sopimuksen mukaan Euroopan unioni pitää arvossa perusoikeuksia, sellaisina kuin ne taataan ihmisoikeuksien suojaamiseksi tehdyssä Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä,

C) ottaa huomioon alueiden komitean 13. kesäkuuta 1996 antaman lausunnon aiheesta "Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi" (CdR 156/96 fin)(1) ja alueiden komitean 12. kesäkuuta 1997 antaman oma-aloitteisen lausunnon aiheesta "Rotusyrjintä, muukalaisviha ja antisemitismi" (CdR 80/97 fin)(2),

D) ottaa huomioon alueiden komitean Grazissa Itävallassa 9. marraskuuta 1998 antaman julistuksen (CdR 427/98)(3),

E) katsoo, että alueiden komitea alue- ja paikallisviranomaisia edustavana Euroopan unionin elimenä on avainasemassa edistettäessä unionin kansalaisuutta ja sen on siksi toimittava erityisen tarmokkaasti rasismin ja muukalaisvihan torjumiseksi,

F) katsoo, että alue- ja paikallisviranomaisilla lähimpänä kansalaisia olevana hallinnon tasona on konkreettinen ja korvaamaton rooli rasismin torjunnassa, erityisesti turvattaessa yhdenvertaiset mahdollisuudet julkisissa palveluissa,

G) ottaa huomioon, että Euroopan poliittisten puolueiden Utrechtissa 28. helmikuuta 1998 hyväksymässä rasismitonta yhteiskuntaa koskevassa peruskirjassa on annettu toimintaohjeet,

1. tuomitsee jyrkästi kaikenlaiset äärimmäisyysaatteet,

2. pahoittelee, että Itävallan hallitukseen osallistuu puolue, joka kannattaa suvaitsemattomuutta, muukalaisvihaa, nationalismia ja epätasa-arvoa,

3. tuomitsee kaikki loukkaavat ja euroopanvastaiset lausunnot, joita FPÖ:n jäsenet ja erityisesti sen puheenjohtaja ovat antaneet,

4. pelkää, että tällaisten aatteiden vaarallisuutta vähätellään,

5. seuraa tarkasti julkilausumassa "Vastuu Itävallasta - tulevaisuus Euroopan sydämessä" esitettyjen periaatteiden noudattamista,

6. kehottaa kaikkia Itävallan ja muiden maiden demokraattisia voimia ja etenkin paikallis- ja alueyhteisöjä, olivat ne edustettuina alueiden komiteassa tai eivät, taistelemaan päättäväisesti Euroopan unionin perusperiaatteiden kanssa ristiriidassa olevia aatteita vastaan ja on tyytyväinen siihen, että kaikissa EU:n jäsenvaltioissa on tunnustettu yhteiset eurooppalaiset arvot,

7. kehottaa kaikkia poliittisia puolueita taistelemaan rohkeammin avoimemman ja rehellisemmän poliittisen kulttuurin puolesta Euroopan kaikilla hallintotasoilla,

8. valvoo tarkasti, ettei alueiden komiteassa toimita sanoin eikä teoin Euroopan unionin perusarvoja vastaan,

9. korostaa, että eurooppalaisiin ja demokraattisiin arvoihin pohjautuva hyvä ja luottamuksellinen yhteistyö Itävallan ja EU:n välillä on Euroopan ja sen yhdentymisen etujen mukaista ja että tulevista uudistuksista ja haasteista voidaan selviytyä menestyksekkäästi vain yhdessä,

10. korostaa, että kansalaisille suunnattua paikallis-, alue- ja valtakunnallisen tason tiedotusta on kehitettävä ja Euroopan yhdentymisajatus on juurrutettava voimakkaammin kansalaisten arkipäivään,

11. korostaa alueiden komitean jäsenten erityisroolia yhteisötason ja ruohonjuuritason politiikan välisinä välittäjinä ja on valmis kantamaan vastuunsa Euroopan yhdentymisprosessin jatkumisesta alueilla, kaupungeissa ja kunnissa ja antamaan siten merkittävän panoksen unionin demokratisoimiseksi,

12. kehottaa puheenjohtajaansa välittämään tämän päätöslauselman Itävallan presidentille ja hallitukselle, Itävallan alue- ja paikallisyhteisöille, neuvostolle, komissiolle ja Euroopan parlamentille.

Bryssel 16. helmikuuta 2000.

Alueiden komitean

puheenjohtaja

Jos Chabert

(1) EYVL C 337, 11.11.1996, s. 63.

(2) EYVL C 244, 11.8.1997, s. 58.

(3) CdR 369/98 fin Liite, EYVL C 198, 14.7.1999, s. 48.